贈張參軍
作者：郭祥正
朝代：宋

paragraphs: 宣城之人張待舉，高才未得見明主。
强將樽酒娛天真，猶得狂名落寰宇。
陶陶復陶陶，意氣蛟龍豪。
滄溟豈是遠，銀漢不爲高。
路逢郭子陵陽津，平生未識如故人。
相歡握手輒大笑，共訪瑤池尋玉真。
天門夜叉識慮惡，爲我無錢謹關鑰。
興闌却駕彩雲歸，别入紅窻共君酌。
醉來兀兀乘扁舟，長溪水碧芙蓉秋。
願逢萬丈龍鬚蓆，卷取月明歸玉樓。